ผ่านฉลุย! ผู้ถือหุ้น SVR ไฟเขียวออกหุ้นกู้ 1.4 พันล้าน นำเงินขยายธุรกิจ
ที่ประชุมผู้ถือหุ้น SVR มีมติอนุมัติออกและเสนอขายหุ้นกู้ วงเงินไม่เกิน 1.4 พันล้านบาท เพื่อนำเงินไปขยายในการพัฒนาโครงการใหม่ เดินหน้าตอกย้ำศักยภาพการเติบโตสู่ระดับ High Growth 
ที่ประชุมผู้ถือหุ้น SVR มีมติอนุมัติออกและเสนอขายหุ้นกู้ วงเงินไม่เกิน 1.4 พันล้านบาท เพื่อนำเงินไปขยายในการพัฒนาโครงการใหม่ เดินหน้าตอกย้ำศักยภาพการเติบโตสู่ระดับ High Growth
18 เม.ย. 2566

นายรณฤทธิ์ ฐิติสุริยารักษ์ กรรมการบริหารและประธานเจ้าหน้าที่บริหารด้านการเงินอาวุโส บริษัท สิวารมณ์ เรียลเอสเตท จำกัด (มหาชน) หรือ SVR เปิดเผยว่า บริษัทประกาศเดินหน้าตอกย้ำศักยภาพการเป็นผู้นำพัฒนาอสังหาริมทรัพย์ที่อยู่อาศัยแนวราบประเภท บ้านเดี่ยว, บ้านแฝด และทาวน์โฮมแบบ Premium Economy ภายใต้แนวคิด “Best Smart Living”รายแรกของประเทศของกลุ่ม Real Demand ภายใต้คอนเซ็ปต์การพัฒนาโครงการแบบหมุนเร็ว (Quick Turnover) ก่อสร้างเร็ว-ขายเร็ว-ส่งมอบเร็ว และความคุ้มค่า ( Premium Economy) เพื่อเป็นการต่อยอดการพัฒนาโครงการใหม่ๆ ที่จะเกิดขึ้นในอนาคต
ทั้งนี้บริษัทได้นำวาระออกและเสนอขายหุ้นกู้ วงเงินไม่เกิน 1,400 ล้านบาท เสนอต่อที่ประชุมใหญ่สามัญผู้ถือหุ้น ประจำปี 2566 เพื่อขออนุมัติในวาระดังกล่าวเป็นที่เรียบร้อยแล้ว ล่าสุดที่ประชุมผู้ถือหุ้นมีมติอนุมัติให้ออกและเสนอขายหุ้นกู้ของบริษัทตามวาระที่เสนอ
สำหรับการออกขายหุ้นกู้ วงเงินไม่เกิน 1,400 ล้านบาทที่ได้รับอนุมัติในครั้งนี้ เป็นการวางแผนด้านการเงิน เพื่อรองรับการเติบโตที่แข็งแกร่งอย่างยั่งยืนในระยะยาว โดยจะนำไปขยายการลงทุนในธุรกิจการพัฒนาที่อยู่อาศัย อาทิ การซื้อที่ดินสำหรับพัฒนาโครงการใหม่ของบริษัทในอนาคต และในส่วนที่เหลือใช้เป็นเงินทุนหมุนเวียนในการพัฒนาโครงการของบริษัทที่สำคัญเป็นการยิ่งตอกย้ำศักยภาพการเติบโตสู่ระดับ High Growth ในอนาคตตามเป้าหมายที่วางไว้ ผ่านการสะท้อนการเติบโตของโครงการใหม่ๆ ที่จะเกิดขึ้นในอนาคต ซึ่งสอดรับกับแผนการขยายการพัฒนาโครงการใหม่ๆ ที่เข้าใกล้พื้นที่โซน CBD ของกรุงเทพมากขึ้น
โดยเนื่องจากบริษัทต้องการกระจายความเสี่ยงของพอร์ตสินค้า ภายใต้การขยายฐานกลุ่มลูกค้าเซกเมนต์ผู้อยู่อาศัยระดับบน ผ่านโครงการระดับพรีเมี่ยม เนื่องจากมองว่าลูกค้าระดับดังกล่าวเป็นกลุ่มที่มีกำลังซื้อสูง ดังนั้นเชื่อว่าการขยายพอร์ตในครั้งนี้จะตอบโจทย์ความต้องการกลุ่มลูกค้ากลุ่มที่ยังมีดีมานด์สูง พร้อมทั้งเชื่อว่าจะสามารถเข้ามาสร้างมูลค่าเพิ่มให้กับบริษัทได้อย่างมีนัยสำคัญ
อย่างไรก็ตาม สำหรับแผนการขยายโครงการในปีนี้ บริษัทเตรียมเปิดตัวโครงการใหม่ จำนวน 3 โครงการ มูลค่าโครงการรวม 1,621 ล้านบาท ประกอบด้วย 1.โครงการสิวารมณ์ วิลเลจ (บนทำเลบางกรวย-ไทรน้อย) โครงการบ้านแฝดและทาวน์เฮ้าส์ จำนวน 242 ยูนิต บนพื้นที่ 24-3-39 ไร่ มูลค่าโครงการ 691 ล้านบาท ระดับราคาขายที่ 2-3.5 ล้านบาทต่อยูนิต โดยจะเปิดขาย (Pre Sale) ในช่วงไตรมาส 3/2566 และคาดว่าจะสามารถเริ่มทยอยรับรู้รายได้เข้ามาในช่วงครึ่งปีหลัง 2566 เป็นต้นไป
2.โครงการ สิวารมณ์ ปาร์ค (บนทำซอยประชาอุทิศ 76) โครงการบ้านเดี่ยว จำนวน 91 ยูนิต บนพื้นที่ประมาณ 22-3-78 ไร่ มูลค่าโครงการ 528 ล้านบาท ระดับราคาขายที่ประมาณ 5 ล้านบาทต่อยูนิต โดยโครงการดังกล่าว คาดว่าจะเปิดขาย (Pre Sale) ในช่วงไตรมาส 3/2566 และเริ่มทยอยรับรู้รายได้ในช่วงไตรมาส 4/2556
3.โครงการสิวารมณ์ ไฮด์ (บนทำเลวงแหวนกาญจนาภิเษก ) โครงการบ้านเดี่ยว ขนาด 100 ตารางวา ภายใต้ แบรนด์ใหม่ “สิวารมณ์ ไฮด์” จำนวน 29 ยูนิต บนพื้นที่กว่า 11-3-80.5 ไร่ มูลค่าโครงการ 401 ล้านบาท ระดับราคาขายที่ประมาณ 12 ล้านบาทต่อยูนิต โดยโครงการดังกล่าวเป็นการขยายเซกเมนต์ ผู้อยู่อาศัยระดับบน ซึ่งเป็นกลุ่มลูกค้าใหม่ของบริษัท โดยโครงการดังกล่าวคาดว่าจะเปิดขาย (Pre Sale) ได้ในปลายไตรมาส 4/2566 และคาดว่าจะสามารถเริ่มรับรู้รายได้ ตั้งแต่ช่วงไตรมาส 4/2566 เป็นต้นไป